钦定古今图书集成/明伦汇编/氏族典/第101卷 > 《廖用贤尚友录》 > 西鸣岐
## 钦定古今图书集成/明伦汇编/氏族典/第101卷 > 《廖用贤尚友录》 > 西鸣岐

按《濮州志》：鸣岐，字凤竹，东平人，徙居濮阳。初鸣岐有
事，逮东平狱，守讯之不伏，三木囊其胫。时大暑，暴之
日中苦甚。乡大夫吏部梁公入谒，郡守望而悯之曰：
“不识若人作何状，刑在日中，不堪也。”守徉应之曰：“便
解出。”梁谓从者曰：“姑徙之阴地，刑当自辨也。”不问其
姓而去。后七年，梁大夫迁为东藩长史，踞傲监司，监
司怒，令舍人愬长史“擅造兵甲，荧惑亲王，当录大辟，
尽收其从者。”鸣岐闻之，不告妻子，潜行至东平，曰：“是
酬恩时也，不济继之以死。”乃自缚颈诣捕者首，曰：“是
梁监造兵甲者，毋苦他人为也。”吏疑其诈，榜笞数千。
鸣岐从容言曰：“造兵仗，仪卫事也。事在有司，长史不
得连坐。”吏爇之，火膏出如汗，体无完肤。鸣岐言如初，
竟解长史狱。鸣岐出，不见长史，夜逃去。长史使人迹
之，及濮阳，谢曰：“公何故同逮长史也？”鸣岐曰：“长史曾
出一言救我，我故以一身保全汝家耳。”终身不赴。东
平。